O‘zbekiston Prezidentiga «General Electric» kompaniyasi vitse-prezidenti minnatdorlik maktubi yoʻllagan

17.03.2017
O‘zbekiston Respublikasi Prezidenti Shavkat Mirziyoyev 2017-yil 1-mart kuni AQShning yetakchi kompaniyalaridan biri «General Electric» kompaniyasi vitse-prezidenti Ronald Jeyms Pollettni qabul qilgan edi.
Ronald Jeyms Pollett davlatimiz rahbariga minnatdorlik maktubi yoʻllagan. 


«General Electric» kompaniyasi vitse-prezidenti oʻz maktubida O‘zbekiston Respublikasi Prezidenti Shavkat Mirziyoyevga samimiy qabul, mazmunli va samarali muloqot uchun minnatdorlik bildirib, mazkur uchrashuv energetika, neft-gaz, transport, sogʻliqni saqlash va aviatsiya sohalarida oʻzaro hamkorlikni yanada rivojlantirishning istiqbolli yoʻnalishlarini belgilab olish imkonini berganini alohida qayd etgan. 


Ronald Jeyms Pollett mamlakatimizga tashrifi doirasida O‘zbekiston Respublikasi Iqtisodiyot vazirligi bilan «General Electric» kompaniyasi oʻrtasida imzolangan oʻzaro anglashuv memorandumi oʻzaro aloqalarni rivojlantirishning yangi bosqichini boshlab berganini, mazkur hujjat O‘zbekiston iqtisodiyotini tez sur’atlar bilan modernizatsiyalash, texnologiyalar va investitsiyalarni jalb etishga xizmat qilishini ta’kidlagan. 


«General Electric» vitse-prezidenti mazkur kompaniya O‘zbekistonga nafaqat yuqori texnologik uskunalarni yetkazish, balki mahalliylashtirish imkoniyatlarini oʻrganish, global ta’lim resurslari va «General Electric» kompaniyasi mezonlaridan foydalangan holda mutaxassislar tayyorlash va ularning malakasini oshirishga oid dasturlarni amalga oshirishdan ham manfaatdor ekanini qayd etgan. 


O‘zbekistonda amalga oshirilayotgan keng koʻlamli iqtisodiy islohotlar samaralari, sarmoyadorlar uchun yaratilgan qulay investitsiyaviy muhit va imtiyozlar koʻplab mamlakatlar qatori AQSh ishbilarmonlarining ham mamlakatimiz bilan uzoq muddatli va oʻzaro manfaatli hamkorlik munosabatlarini rivojlantirishga boʻlgan qiziqishini tobora oshirmoqda. 


Mamlakatimizda AQShning «Boeing», «General Motors», «CNH Industrial», «Hyatt», «Hilton» kabi jahonga mashhur kompaniyalari bilan bir qatorda iqtisodiyotning turli sohalarida jahondagi yetakchi texnologik kompaniyalardan biri boʻlgan «General Electric» ham muvaffaqiyatli faoliyat yuritmoqda. Mazkur kompaniya yurtimizda oʻtkazilayotgan qator biznes-forum, sohaga oid anjuman va koʻrgazmalarning faol ishtirokchisidir. Mamlakatimizning «General Electric» bilan hamkorligi energetika majmui, fuqaro aviatsiyasi va sogʻliqni saqlash kabi sohalarni qamrab olgan. 


AQSh ishbilarmonlarining, xususan, «General Electric» kompaniyasining O‘zbekistonga boʻlgan qiziqishi va yurtimizdagi samarali faoliyati mamlakatimizda amalga oshirilayotgan iqtisodiy va investitsiyaviy islohotlar natijasi yuqoriligidan dalolat beradi.